《金缕曲·十五日江中遇雨，甫抵鄂署，忆女作》
清代·许禧身

但觉行舟款。孤负这、满江春景，愁思怎换。雨落篷窗如泪点，只听声声如贯。

却一任、凄风为伴。遥看乡村扉半启，碧烟痕、想是人炊膳。

斜照里，柳堤畔。

琼山望尽音仍断。到晚来、残灯消焰，衷情更绊。便入罗帏难熟睡，倚枕儿名低唤。

见初晓、彩霞色焕。甫解征帆增百感，奈悲肠、有似轮旋转。

膝下冷，我心乱。

作者简介：许禧身，字仲萱，仁和人。祐身妹，贵阳直隶总督陈夔龙继室。有《亭秋馆诗词钞》。